CELEX: 62022TN0003
Language: sl
Date: 2022-01-04 00:00:00
Title: Zadeva T-3/22: Tožba, vložena 4. januarja 2022 – ZHPLK/Komisija

21.2.2022   
            
            
               SL
            
            
               Uradni list Evropske unije
            
            
               C 84/47
            
         
      Tožba, vložena 4. januarja 2022 – ZHPLK/Komisija
      (Zadeva T-3/22)
      (2022/C 84/67)
      Jezik postopka: angleščina
      
         Stranki
      
      
         Tožeča stranka: Zheshartsky LPK OOO (Zheshart, Rusija) (zastopnika: P. Vander Schueren in E. Gergondet, odvetnika)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  tožbo razglasi za dopustno;
               
            
                  —
               
               
                  Izvedbeno uredbo Komisije (EU) 2021/1930 z dne 8. novembra 2021 o uvedbi dokončne protidampinške dajatve in dokončnem pobiranju začasne dajatve pri uvozi vezanih plošč iz brezovega lesa s poreklom iz Rusije (1) (v nadaljevanju: izpodbijana uredba) razglasi za nično v delu, v katerem se nanaša na tožečo stranko; in
               
            
                  —
               
               
                  toženi stranki naloži plačilo stroškov, ki so tožeči stranki nastali v zvezi s tem postopkom.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja šest tožbenih razlogov.
      
                  1.
               
               
                  Prvi tožbeni razlog: tožena stranka je storila očitne napake pri presoji ter kršila člena 2(10) in 2(10)(i) Uredbe (EU) 2016/1036 (2) (v nadaljevanju: osnovna uredba) s tem, da je prilagodila izvozno ceno za tožečo stranko za provizije, plačane družbi Trade House na domačo prodajo, namesto da bi prilagodila normalno vrednost za celotni znesek teh provizij.
               
            
                  2.
               
               
                  Drugi tožbeni razlog: tožena stranka je storila očitne napake pri presoji in kršila člen 2(10)(e) ali, podredno, člen 2(10)(k) osnovne uredbe s tem, da pri prilagoditvi izvozne cene ni upoštevala povračila prevoznih stroškov.
               
            
                  3.
               
               
                  Tretji tožbeni razlog: podredno, tožena stranka je storila očitne napake pri presoji, kršila člen 2(6) osnovne uredbe in ni navedla utemeljitve s tem, da pri določitvi prodajnih, splošnih in administrativnih stroškov tožeče stranke na domačem trgu ni upoštevala povračila prevoznih stroškov.
               
            
                  4.
               
               
                  Četrti tožbeni razlog: tožena stranka je storila očitne napake pri presoji, ni navedla utemeljitve in je kršila pravico do dobrega upravljanja s tem, da je vezane plošče iz brezovega lesa kvadratne oblike vključila v obseg zadevnega izdelka ali, podredno, je storila očitne napake pri presoji, ni navedla utemeljitve, je kršila pravico do dobrega upravljanja ter kršila člena 3(2) in 3(6) osnovne uredbe s tem, da za namene določitve škode in ugotavljanja vzročne zveze ni ločeno ocenila vezanih plošč iz brezovega lesa kvadratne oblike.
               
            
                  5.
               
               
                  Peti tožbeni razlog: tožena stranka je storila očitne napake pri presoji, kršila člen 3(2) osnovne uredbe in kršila pravico do dobrega upravljanja s tem, da je količino uvoza določila na podlagi nezanesljivih podatkov.
               
            
                  6.
               
               
                  Šesti tožbeni razlog: tožena stranka je storila očitne napake pri presoji, kršila člena 3(6) in 3(7) osnovne uredbe in kršila pravico do dobrega upravljanja s tem, da pri oceni vzročne zveze ni upoštevala obstoja različnih tržnih segmentov in vpliva drugih znanih dejavnikov škode.
               
            
         (1)  UL 2021, L 394, str. 7.
      
         (2)  Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL 2016, L 176, str. 21).